- Terttu ei edelleenkään usko, että häntä huijataan. Näin hulluksi voi 75-vuotiaan naisen elämä muuttua, ex-vaimonsa tukena avioeron jälkeenkin pysyvä mies kertoo.

Poliisi tutkii Turussa tapahtunutta nettihuijausta, jonka uhriksi joutui iäkäs nainen.

Huijaus alkoi paljastua, kun naisen ex-mies ryhtyi selvittämään firman kadonneiden rahojen kohtaloa.

Mies surkuttelee sitä, ettei hänen ex-vaimonsa vieläkään ymmärrä joutuneensa huijatuksi.

Yrittäjäperhe on kiemurrellut nettihuijareiden koukussa jo seitsemän vuoden ajan. Poliisi tutkii tapausta. TUULA MALIN

Turun poliisilla on tutkittavanaan tapaus, jossa yrittäjäperhe on ajautunut sitkeiden nettihuijareiden otteeseen. Yrityksen taloushallintoa hoitanut omistaja on siirtänyt rakkaudesta hullaantuneena perheyrityksen tileiltä rahaa afrikkalaiselle pankkitilille yhteensä jo lähes puoli miljoonaa euroa.

- Rouva on aina hoitanut firman raha-asiat. Hänen salaiset puuhansa paljastuivat, kun ryhdyin ihmettelemään, miksi yrityksemme tilivarat hupenivat, vaikka paiskin töitä aamusta yömyöhään. Yhtäkkiä ei ollut enää rahaa maksaa juoksevia kuluja, yrittäjämies kertoo Iltalehdelle.

Huijaukset ovat tapahtuneet kolmen eri profiilin avulla seitsemän vuoden aikana. Sotilasprofiileja yhdistää sama sähköpostiosoite ja pankkitili. " Amerikkalaisen kenraalimajurin " ja parin muun sotilashenkilön taustalla operoi todellisuudessa nigerialainen rikollisliiga.

- Terttu ei edelleenkään usko, että häntä huijataan. Näin hulluksi voi 75-vuotiaan naisen elämä muuttua, ex-mies huokaa.

Yrittäjäperhe on joutunut realisoimaan kiinteistövarallisuuttaan, jotta yrityksen tileiltä tehdyt luvattomat rahansiirrot on kyetty palauttamaan konkurssin partaalle ajautuneeseen yritykseen.

- Terttu tekee tilisiirtoja edelleen, mutta nyt sentään omilla rahoillaan, omasta eläkkeestään. Noin 1500 euroa siirtyy joka kuukausi huijareiden taskuun.

Ex-miehen mukaan rahaa lähtee Afrikkaan kuukausittain eläkkeenmaksun yhteydessä. Nettisulho pyytää rahaa lentolippuihin ja lupaa tulla rakastettunsa luo pikimmiten.

- Sitten tulee yllättävä este ja selityksiä sekä uusia lupauksia. Näin se menee kuukaudesta toiseen.

Juttu jatkuu kuvan jälkeen.

Tuula Visan mukaan Terttua pyörittävä rikollisliiga toimii Nigeriasta ja Ghanasta käsin. MOSTPHOTOS

Omaisten hätä

Vuosia jatkunut huijaus on ollut raskas taakka koko perheelle. Yrittäjäpariskunta ajautui sen seurauksena avioeroon. Yrittäjämies sanoo huolehtivansa entisestä puolisostaan erosta huolimatta.

- Olen huolissani, koska näen että häntä viedään kuin litran mittaa. Tertun todellisuudentaju on hämärtynyt.

Myös Tertun poika on huolissaan äidistään. Isä ja poika ovat yrittäneet yhdessä hakea Tertulle apua.

- Se on hankalaa, koska äiti ei omasta mielestään ole avun tarpeessa. Hän kokee olevansa tolkuissaan, kaikki muut järjiltään, poika kuvaa äitinsä tilannetta.

- Lääkäreidenkin mukaan Terttu on terve ja oikeustoimikelpoinen. Petkuttaminen jatkuu niin pitkään, kun hän voi vapaasti käyttää tilejään. Pankki ei voi tehdä mitään, emme kykene millään tavoin estämään rahalähetyksiä, ex-mies harmittelee.

Isä ja poika toivovat, että poliisit saisivat rikostutkinnan avulla rahansiirrot pysäytettyä.

- Äiti asuu nyt mökillä, koska hänen eläkkeensä menee likimain kokonaan Afrikkaan. Hänellä ei ole omaa tietokonetta, vaan romanssia hoidetaan Turun kaupunginkirjaston koneilla. Siellä hän istuu chattailemassa huijareiden kanssa, poika selittää.

Poika toivoo, ettei kirjasto enää antaisi tietokoneita äidin käyttöön. Toisaalta hän tietää, ettei tietokoneen käyttämistä voida estää ilman viranomaispäätöksiä.

- Olemme yrittäneet hakea äidille edunvalvojaa, mutta ilman lääkärintodistusta se on mahdotonta. Toisaalta minäkään en voi kulkea äitini perässä joka hetki ja valvoa hänen tekemisiään. Minullakin on työni ja perhe vastuullani.

Ikätoveri auttamaan

Poliisi vahvistaa tutkivansa kyseistä verkkohuijausta, mutta tutkinnanjohtaja ei halua kommentoida tapausta tarkemmin.

Tertun ex-mies ja poika odottavat poliisitutkinnalta paljon. Tutkinnan etenemistä odotellessaan he ovat kutsuneet verkkohuijareita jäljittävän Tuula Visan vierailemaan Tertun luona.

- Tuula ja Terttu ovat samaa ikäluokkaa. Toivomme, että Tuula saisi tolkkua tähän hullunmyllyyn. Jospa Terttu uskoisi häntä, ex-mies kertoo.

Tuula nostaa tietokoneen pöydälle. Hän lataa Tertun eteen tosiasioita. Tuula näyttää, kuinka Tertun rakkauden kohde on kaikkea muuta kuin amerikkalainen kenraalimajuri. Tertun kanssa kirjoittelee joukko afrikkalaisen rikollisliigan jäseniä.

- Ei yksi mies, vaan useita. Päivystysvalmiudessa, milloin kukakin vastaamassa.

Eihän yksikään huippusotilas kykene olemaan vuorokauden ympäriinsä suomalaisen ikäihmisen käytettävissä, Tuula järkeilee Tertulle.

Tuula selittää, että Terttua pyörittävä rikollisliiga toimii Nigeriasta ja Ghanasta käsin. Terttu ei usko, ei sanaakaan. Lopulta Terttu hiiltyy ja näyttää Tuulalle ovea: Tertun mukaan Tuula puhuu omiaan. Rakkaus on syvä ja Tuula kateellinen. Poikaa ja ex-miestä kiinnostaa vain raha, Tertun onni on toissijainen.

- Ei mene totuus perille, ei sitten millään. Terttu uskoo tosissaan rakkaussuhteeseen amerikkalaisen sotilaan kanssa, jupisee Tuula päätään pyöritellen.

Tertun mukaan sotilas saapuu Suomeen tulevalla viikolla. Hän kertoo siirtävänsä rahat rakkaalleen lentolippuja varten. Luvassa on romanttisia hetkiä.

- Niinpä tietysti. Eipä vaan ole miestä vielä koskaan näkynyt, ex-mies hymähtää.

Tertun poika on vihainen. Kiukkuinen äitinsä puolesta.

- Aivan turha väittää, että kärtän perintöä. Perintörahat hurahtivat Afrikkaan jo aika päivää sitten. Äidillä ei ole kohta rahaa asumiseen, ruokaan ja vaatteisiin. Siitä olen huolissani. Minusta äiti on sairas ja tarvitsee apua, ennen kuin nämä huijarit lapioivat tuhkatkin pesästä.

Juttu jatkuu kuvan jälkeen.

Visan mukaan pääosa verkossa rakkaudella huijatuista on 60-80-vuotiaita naisia. VILLE-PETTERI MÄÄTTÄ

Kotikäyntejä tarvittaessa

Tuula Visa kertoo vierailleensa useiden verkkoromanssin pyörteissä rahansa haaskanneen ikäihmisen luona.

- Yhteydenottoja tulee koko ajan. Useimpien kanssa puhun vain puhelimessa. Kotikäynnille lähden, mikäli herää suurempi huoli uhrin voinnista tai joku uhrin läheisistä pyytää tulemaan.

Visan mukaan rakkaudella huijaaminen on huomattavasti yleisempää kuin Suomessa ymmärretään. Vedätys ei tule ilmi, koska uhrit häpeävät tekojaan tai suojelevat rakkauttaan.

- Tämä on piilorikollisuutta, jota tehostaa ikäihmisten yksinäisyys ja lähiverkostojen puute. Huijarit suputtavat suuresta rakkaudesta, jota on syytä suojella salaamalla. Rakkaus ja rahansiirrot ovat rakastavaisten yhteinen salaisuus, tietää ilmiöön perehtynyt Visa.

Visan mukaan pääosa verkossa rakkaudella huijatuista on 60-80-vuotiaita naisia.

- Kalasteluvaiheessa kartoitetaan uhrin rahavarat ja muu varallisuus. Köyhien kanssa ei keskustella. Hullaantuneet naiset lörpöttelevät hölmöyttään enemmän kuin pitäisi. He sirkuttavat pankkitiliensä saldot huolettomasti heti lähtöön.

Kun varallisuus on selvitetty, ryhdytään lypsämään. Rakkaus voitelee rahaliikennettä.

- Yhtä lovea ja hunajaa alusta loppuun. Tarvittaessa otetaan käyttöön nettiseksi ja kiristyskuvat.

Tuula Visan mukaan huijaukset noudattavat pääsääntöisesti samaa kaavaa. Verkkoritareilla on työpöydillään pino valmiita tarinapohjia. Ideoita riittää.

- Rahaa tarvitaan joko matkakuluihin, sairauteen, tapaturman hoitoon, veroihin tai muihin yllättäviin viranomaismaksuihin. Toisinaan on palanut talo, joskus ryöstetty omaisuus. Yksi nainen siirsi rahaa vaimontittelin ostamiseen itselleen, toinen hääjuhlien järjestämiseen. Usein huijari on oman kertomansa mukaan miljonääri, joka tarvitsee hetkellistä hätäapua miljooniensa vapauttamiseen.

Realismia rakkauteen

Visa peräänkuuluttaa naisilta realismia kihelmöivän rakkaudenkaipuun keskelle.

- Jos kansainvälistä uraa tekevä, viisikymppinen sotilaskomistus ottaa yhteyttä ja vannoo rakkauttaan suomalaiselle mökinmummolle, kannattaa mummon katsoa peiliin ja kysyä itseltään, miksi minä, miksei joku parikymmentä vuotta nuorempi.

Uhritapaamisten lisäksi Tuula Visa on käynyt tiedottamassa ikäihmisiin kohdistuvista romanssihuijauksista pankkien henkilökuntaa. Hän on keskustellut myös poliisien kanssa.

- Vierailin myös Rikosuhripäivystyksessä. Esitin heille oman puhelinlinjan avaamista romanssihuijausten uhreille.

Tertun nimi on muutettu hänen yksityisyytensä suojelemiseksi.